19. TJEDAN MOZGA U HRVATSKOJ

(BRAIN AWARENESS WEEK)

**16. – 22. ožujka 2020.**

Ovogodišnji 19. Tjedan mozga u Hrvatskoj dio je svjetske akcije organizacije Dana *Alliance for Brain Initiative* s ciljem promocije znanja o mozgu i bolestima mozga. Hrvatsko društvo za neuroznanost i Hrvatski institut za istraživanje mozga Medicinskog fakulteta Sveučilišta u Zagrebu organizacijom Tjedna mozga ispunjavaju svoju misiju u našoj sredini.

Aktivnosti vezane uz Tjedan mozga u svijetu svake su godine sve intenzivnije, obzirom na to da je istraživanje mozga jedan od trajnih prioriteta istraživanja u razvijenim državama svijeta. Danas se oko milijun i pol znanstvenika bavi neuroznanošću.

Temeljne postavke zanimanja za spoznaje o mozgu iste su kao i prijašnjih godina:

1. U EU se polazi od činjenice da više od **45% sveukupnih troškova i opterećenja u zdravstvenom sustavu EU čine bolesti mozga**. Nastojimo redovito upozoravati javnost na goleme troškove koje uzrokuju bolesti mozga. Utvrđeno je da je ukupni trošak od oko **800 milijardi eura godišnje za bolesti mozga** veći od troškova liječenja kardiovaskularnih i malignih bolesti zajedno, te da **179 milijuna stanovnika Europe pati od nekog poremećaja funkcija živčanog sustava (podaci FENS-a, Federation of European Neuroscience Societies)**.
2. Nadalje, javnosti želimo približiti i potrebu približavanja temeljnih istraživanja kliničkoj primjeni i stvarnoj pomoći u postupku dijagnoze i liječenja duševnih i neuroloških bolesti i poremećaja. Takvim pristupom danas se bavi translacijska neuroznanost.
3. Nemoguće je naći ijedno pitanje vezano uz funkcioniranje ljudskog društva koje ne bi zahtijevalo biološki utemeljeno znanje o ponašanju, odlučivanju i svijesti čovjeka, odnosima i komunikaciji među ljudima u društvu, kao i svojstvima funkcije mozga koje nas čine ljudima („New Science of Human Nature“).
4. Uz sve navedene razloge i veće zanimanje društva za znanje o mozgu treba istaknuti i najveće izazove neuroznanosti: odnos mozga i uma te pitanje biološke, genetske i evolucijske osnove specifično ljudskih funkcija, kao što su govor, svijest o samom sebi i razumijevanje mišljenja drugih („Teorija uma“) te razmišljanje o Bogu. Rezultati znanstvenika sa Sveučilišta Yale govore da je 80% ukupnog ljudskog genoma povezano s ustrojstvom, funkcijom i razvitkom mozga. Oko 30% genoma je specifično za živčani sustav i među tim genima se krije moguća biološka šifra specifično ljudskih kognitivnih funkcija, ali i skupine gena odgovornih za nastanak duševnih bolesti. Veliki etički izazov jest nova tehnologija uređivanja gena.
5. Dodatan izazov je predstavljanje novih područja neuroznanosti i istraživanja mozga: politička neuroznanost, neuroznanost donošenja odluka, neuromarketing itd.

**Hrvatsko društvo za neuroznanost** izabralo je (uz izbor tema lokalnih organizatora iz područja neuroznanosti) novu zanimljivu temu za ovogodišnji Tjedan mozga,s ciljem nastavka dijaloga s javnošću o značajnim pitanjima iz istraživanja mozga:

**MOZAK I EVOLUCIJA**

Tijekom ovogodišnjeg Tjedna mozga omogućit ćemo bolje upoznavanje evolucije mozga ljudske vrste (*homo sapiens*), uz naglasak na specifično ljudska svojstva mozga i ponašanja - ona koja nas čine ljudima (kao što su jezik i simboličko mišljenje, moral, svijest o sebi, razmišljanje o Bogu). Nadalje, razumijevanje evolucije ljudskog mozga važno je i za razumijevanje nekih specifično ljudskih bolesti mozga (npr. shizofrenija, Alzheimerova bolest, autizam). Najčešće je pitanje što je posebno u biološkom ustrojstvu ljudskog mozga. Iako je ljudski mozak skoro 3 puta veći od mozga čimpanze, sama veličina i broj neurona ne mogu objasniti jedinstvena svojstva ljudske kognicije i ponašanja. Znanstvenici se slažu da je tajna sposobnosti ljudskog mozga u ustrojstvu evolucijski novog dijela moždane kore – neokorteksa, koji se oblikuje tijekom razvitka posebnim prostornim i vremenskim slijedom ekspresije gena.

 Pokušat ćemo prikazati to pitanje interdisciplinarno i integrirano od molekularne do sistemske razine, od specifičnosti organizacije mozga do posebnosti socijalnih interakcija u društvu. Projekti upoznavanja javnosti obuhvaćaju sve uzraste i razine školske spreme, od rane školske dobi do sveučilišta

 Pod pokroviteljstvom i u organizaciji s Odborom za neuroznanost i bolesti mozga Razreda za medicinske znanosti HAZU i Znanstvenog centra izvrsnosti za temeljnu, kliničku i translacijsku neuroznanost najavljujemo održavanje **okruglog stola „Evolucija mozga“ (srijeda 18. ožujka 2020. u 16.00 sati, Preporodna dvorana HAZU, Opatička 16, Zagreb)**

U organizaciji 19. Tjedna mozga pridružuju nam se Hrvatska akademija znanosti i umjetnosti, sastavnice Sveučilišta u Splitu, Osijeku, Rijeci i Zadru te članovi Hrvatskog društva za neuroznanost u tim sveučilišnim središtima, kao i Zagrebački institut za kulturu zdravlja. Istodobno očekujemo aktivnosti u sveučilišnim centrima u Dubrovniku, Varaždinu, Puli kao i u zdravstvenim ustanovama u Zagrebu i drugim gradovima. Mi smo se već uključili u međunarodnu akciju za bolje razumijevanje funkcija ljudskog mozga i očuvanje njegovog zdravlja. Uključite se i vi!

Informacije:

# Hrvatski institut za istraživanje mozga Medicinskog fakulteta Sveučilišta u Zagrebu i

# Hrvatsko društvo za neuroznanost,

# Šalata 12, 10000 Zagreb

**tel:, 01/ 45 96 902, 01/45 96 801 fax: 01/ 45 96 942**

**e-mail:** **ured@hiim.hr****;** **mozak@hiim.hr** [**http://www.hiim.hr**](http://www.hiim.hr)